
[bookmark: TextBodyBegin]Europski parlament,
–	uzimajući u obzir Europsku konvenciju o ljudskim pravima, koju je Azerbajdžan ratificirao,
–	uzimajući u obzir članak 150. stavak 5. i članak 136. stavak 4. Poslovnika,
A.	budući da azerbajdžanske vlasti od 2023. provode sustavnu represiju nad civilnim društvom, političkom oporbom, borcima za ljudska prava, zajednicom LGBTI+ i neovisnim medijima, što se pojačalo tijekom konferencije COP 29;
B.	budući da u Azerbajdžanu ima više od 300 političkih zatvorenika, kao i 23 armenskih ratnih zarobljenika, uključujući vođe bivše samoproglašene Republike Gorskog Karabaha;
C.	budući da je politički zatvorenik i finalist Nagrade Saharov za 2024. Gubad Ibadoglu i dalje u kućnom pritvoru; budući da je Europski sud za ljudska prava presudio da je njegovo zdravstveno stanje ključno te da zahtijeva hospitalizaciju i hitnu operaciju srca;
D.	budući da je čelnik civilnog društva Anar Mamadli od travnja 2024. u istražnom zatvoru na temelju lažnih optužbi, a njegovo se zdravstveno stanje pogoršalo zbog uskraćene zdravstvene skrbi;
E.	budući da su početkom prosinca 2024. azerbajdžanske vlasti uhitile novinare Meydan TV-a Ajnur Ganbarovu, Ajtaj Ahmadovu, Hajalu Agajevu, Natiga Javadlija i Ajsel Umudovu te novinare Ramina Jabrajilzadea i Ahmada Muktara; budući da su također uhitile zamjenika ravnatelja škole novinarstva u Bakuu Ulvija Tahirova, političkog čelnika Azera Gasimlija i borca za ljudska prava Rufata Safarova; budući da se svi oni suočavaju s neutemeljenim i politički motiviranim optužbama;
F.	budući da su zaštitari na konferenciji COP 29 napali aktivista za zaštitu okoliša Kamrana Mamadlija te mu je zabranjeno putovati;
G.	budući da se ljudska prava zatvorenika rutinski krše pritvaranjem u nehumanim uvjetima, mučenjem i posebnim uznemiravanjem političkih zatvorenika, uključujući Nargiz Absalamovu;
1.	oštro osuđuje izvješća o stalnim kršenjima ljudskih prava od strane azerbajdžanskog režima, uključujući slobodu izražavanja, slobodu udruživanja i mirnog okupljanja, kao i politički motiviranu zloupotrebu kaznenopravnog sustava;
2.	potiče azerbajdžanske vlasti da odmah prekinu represiju protiv svih disidentskih skupina i bezuvjetno puste na slobodu i povuku sve optužbe protiv boraca za ljudska prava, novinara te političkih i drugih aktivista koji su kazneno gonjeni na temelju izmišljenih, politički motiviranih optužbi;
3.	zahtijeva da vlasti odmah ukinu zabranu putovanja Ibadogluu, bezuvjetno odbace sve optužbe protiv njega i omoguće mu hitno liječenje u inozemstvu; žali zbog činjenice da Ibadogluu nije bilo dopušteno prisustvovati svečanosti dodjele Nagrade Saharov niti komunicirati na daljinu;
4.	poziva Azerbajdžan da ukloni neopravdana ograničenja neovisnim medijima usklađivanjem svojih zakona o registraciji i financiranju nevladinih skupina i medija s preporukama Venecijanske komisije; zahtijeva od vlasti da okončaju represiju nad Meydan TV-om, Toplum TV-om, Abaz Medijom i Kanalom 13;
5.	poziva na uvođenje sankcija EU-a u okviru njegova globalnog režima sankcija u području ljudskih prava protiv azerbajdžanskih dužnosnika odgovornih za teška kršenja ljudskih prava, uključujući Fuada Alasgarova, Vilajata Ejvazova i Alija Nagijeva;
6.	ustraje u tome da svaki sporazum o partnerstvu između EU-a i Azerbajdžana, uključujući sporazum o energetici, mora biti snažno uvjetovan poštovanjem temeljnih prava i oslobađanjem svih političkih zatvorenika; poziva Komisiju da suspendira memorandum o razumijevanju iz 2022. o strateškom partnerstvu u području energetike;
7.	nalaže svojoj predsjednici da ovu Rezoluciju proslijedi Vijeću, Komisiji, potpredsjednici Komisije / visokoj predstavnici, državama članicama te predsjedniku, vladi i parlamentu Azerbajdžana.



image1.png




